《四景为主事司叔端赋 其二 蟾宫折桂》
明代·史谨

十载寒窗业已成，远携书剑入蓬瀛。一枝丹桂鳌头折，万里青云足下生。

壮志不随秋色老，恩袍遥映日华明。郤诜去后无消息，君复当居第一名。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。